钦定古今图书集成/理学汇编/学行典/第228卷 > 《友于轩铭》沈宏
## 钦定古今图书集成/理学汇编/学行典/第228卷 > 《友于轩铭》沈宏

余作小楼三楹于室之中，匾其额曰“友于” ，盖示吾子孙共笃友于之义。昔方逊志公有此辞，以颂美其乡之贤哲。余喜读之，檃括其意为铭曰：

天赋𢘆性，厥伦惟五。君亲兄弟，朋友夫妇。亲之当爱，
君之当忠。人虽至愚，鲜不率共。妇以情合，乖戾者寡。
朋友义交，道术相下。至于兄弟，本于一身。或顽不知，
视为他人。有藩其庐，弗通箕帚。有富千乘，弗餬其口。
或私其财，休戚罔知。或忌其才，疏斥远之。嗟哉不仁，
实灭天理。偾业陨身，莫不由此。或殄邦国，况尔有家。
为鉴不远，邻里匪他。毋曰兄弟，古人所难。阋墙虽有，
患难则先。惟彼邪僻，天显弗思。史歌斗粟，诗赋“然萁。
惟此贤哲，和敬悦愉。尔手尔足，如埙如篪。天之俾汝，
为弟为昆。夫岂人力，实命攸存。少长虽殊，其本则一。
孰非遗体，而忍不恤。”弟寒父怜，兄饥父悲。亲有疾痛，
子所当知。在尔之身，或有痾痒，手足“抚摩，不待勉彊。
兄弟异形，其气则同。安危忧乐，孰不相通。食不必奢，
饔飧共有。居不待华，寒温相守。从容话言，接踵联席。
或醑或酤，风晨月夕。其乐雍雍，盎然春温。同心穆穆，
可以断金。他人有言，若罔闻知。出入相友，忧患扶持。
若能如此，外患屏息。家业可丰，田亩必辟。欲全此义。
三复斯言。庶几吾铭。‘无愧于天，无沗所生，迺曰孝子。
惟兄及弟，令名不已’。”